บทที่  6
การนำแผนยุทธศาสตร์การพัฒนาท้องถิ่นไปสู่การปฏิบัติ
และการติดตามประเมินผล


การวางแผนเป็นการพิจารณาและกำหนดแนวทางปฏิบัติงานให้บรรลุเป้าหมายที่ปรารถนาเปรียบเสมือนเป็นสะพานเชื่อมโยงระหว่างปัจจุบันและอนาคต เป็นการคาดการณ์สิ่งที่ยังไม่เกิดขึ้น ฉะนั้นการวางแผนจึงเป็นกระบวนการพิจารณากำหนดแนวทางปฏิบัติงาน โดยมีรากฐานการตัดสินใจตามวัตถุประสงค์ ความรู้และการคาดคะเนอย่างใช้ดุลยพินิจ


จากที่กล่าวมาข้างต้น แม้ว่าองค์กรปกครองส่วนท้องถิ่นจะมีแผนพัฒนาท้องถิ่นที่ดีเท่าไรก็ตาม แต่หากไม่สามารถบ่งชี้ถึงผลการดำเนินงานที่เกิดขึ้นได้ ก็ไม่สามารถที่จะบ่งบอกความสำเร็จของแผนพัฒนาท้องถิ่นได้  ระบบติดตาม  จึงเป็นเครื่องมือสำคัญที่ช่วยในการปรับปรุงประสิทธิภาพในการดำเนินงาน รวมถึง ระบบประเมินผล ที่คอยเป็นตัวบ่งชี้ว่า ผลจากการดำเนินงานเป็นไปตามหรือบรรลุตามเป้าหมายหรือไม่อย่างไร เพื่อนำข้อมูลดังกล่าวมาใช้ในการปรับปรุง แก้ไข ขยายขอบเขต หรือแม้แต่ยุติการดำเนินงาน 
ดังนั้น     องค์การบริหารส่วนตำบลหนองเสือช้าง    จึงแต่งตั้งคณะกรรมการติดตามและ
ประเมินผลแผนพัฒนาองค์การบริหารส่วนตำบลหนองเสือช้าง  ตามระเบียบกระทรวงมหาดไทยว่าด้วยการจัดทำแผนพัฒนาขององค์กรปกครองส่วนท้องถิ่น พ.ศ.2548 จำนวน  1 คณะ ประกอบด้วย สมาชิกสภาท้องถิ่นผู้แทนประชาคมท้องถิ่น ผู้แทนส่วนราชการ พนักงานส่วนตำบลและผู้ทรงคุณวุฒิ โดยกำหนดให้มีวาระอยู่ในตำแหน่งคราวละ  2 ปี โดยอาจได้รับการคัดเลือกอีกได้ โดยจะออกติดตามและประเมินผลในช่วงปลายปีงบประมาณ
 วิธีการติดตามและประเมินผลแผนพัฒนา องค์การบริหารส่วนตำบลหนองเสือช้างได้
จัดทำแบบในการติดตามและประเมินผล โดยครอบคลุมประเด็นแผนงาน/โครงการในเรื่องระยะเวลาดำเนินการที่กำหนดและที่ดำเนินการจริง งบประมาณที่กำหนดและที่ดำเนินการจริง วัตถุประสงค์และเป้าหมาย ผลผลิตและผลลัพธ์ ฯลฯ ในส่วนคณะกรรมการติดตามและประเมินผล จะดำเนินการประชุมซักซ้อมความเข้าใจแบบการติดตามและประเมินผลและซักซ้อมในประเด็นอื่นๆ ร่วมกัน โดยคณะกรรมการติดตามและประเมินผลจะดำเนินการติดตามแผนงาน/โครงการเป็นระยะๆ เพื่อตรวจสอบผลการดำเนินงานระหว่างดำเนินกิจกรรมตามแผนงาน/โครงการและหลังจากการดำเนินงานตามแผนงาน/โครงการแล้วเสร็จ จากนั้นจึงสรุปผลการติดตามและประเมินผลตามแผนงาน/โครงการ เป็นไปตามระยะเวลาและงบประมาณที่กำหนดหรือไม่ ผลการดำเนินงานบรรลุวัตถุประสงค์และเป้าหมายที่กำหนดหรือไม่ ได้ผลผลิตและผลลัพธ์สอดคล้องกับวัตถุประสงค์และเป้าหมายหรือไม่


ห้วงเวลาในการติดตามและประเมินผล  คณะกรรมการติดตามและประเมินผลกำหนดห้วงเวลาในการติดตามและประเมินผลแผนงาน/โครงการ ในภาพรวมอย่างน้อยปีละ 1 ครั้ง ภายในเดือนธันวาคม ของทุกปี แล้วรายงานในนายกองค์การบริหารส่วนตำบลหนองเสือช้างทราบ เพื่อเสนอต่อสภาองค์การบริหารส่วนตำบลหนองเสือช้างและคณะกรรมการพัฒนาองค์การบริหารส่วนตำบลหนองเสือช้าง พร้อมปิดประกาศให้ประชาชนทราบ

